PARLAMENTUL ROMÂNIEI

CAMERA DEPUTAŢILOR

Comisia pentru muncă şi protecţie socială


Nr.27/231/17 iunie 2004
AVIZ

asupra propunerii legislative pentru modificarea art.11 lit.a) din Legea privind organizarea şi exercitarea profesiei de consilier juridic nr.514/2003
În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă pentru modificarea art.11 lit.a) din Legea privind organizarea şi exercitarea profesiei de consilier juridic, trimisă comisiei cu adresa nr.P.l.-X 340 din 1 iunie 2004.
Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 16 iunie 2004.
În urma dezbaterilor, membrii comisiei au hotărât în unanimitate, avizarea negativă a propunerii legislative, din următoarele motive:
· Legea nr.517/2003, la care se face trimitere în cuprinsul propunerii legislative se referă la conferirea decoraţiilor de război şi nicidecum la organizarea şi exercitarea profesiei de consilier juridic. Această lege are nr.514 şi a fost publicată în Monitorul Oficial al României, Partea I, nr.867 din 5 decembrie 2003. 

· Prin prevederile art.15 din Legea nr.51/1995 pentru organizarea şi exercitarea profesiei de avocat se restrânge compatibilitatea dintre această profesie şi activitatea didactică la nivel universitar;

· Art.35 din Legea notarilor publici şi a activităţii notariale nr.36/1995 prevede că exercitarea profesiei de notar public este incompatibilă cu desfăşurarea unei activităţi salarizate, cu excepţia activităţii didactice universitare;

· Funcţia de magistrat este incompatibilă, la rândul ei, cu orice altă funcţie publică sau privată, cu excepţia funcţiilor didactice din învăţământul superior, potrivit art.111 alin.(1) din Legea pentru organizarea judecătorească nr.92/1992.

